62023CJ0436
SENTENZA TAL-QORTI TAL-ĠUSTIZZJA (Is-Sitt Awla)
12 ta’ Diċembru 2024 (
*1
)
“Rinviju għal deċiżjoni preliminari – Tassazzjoni diretta – Artikolu 49 TFUE – Libertà ta’ stabbiliment – Taxxa fuq id-dħul tal-kumpanniji – Leġiżlazzjoni nazzjonali li tipprevedi fairness tax – Deċiżjoni nazzjonali li tannulla din il-leġiżlazzjoni – Żamma tal-effetti – Taxxa mhux dovuta minn kumpannija mhux residenti li għandha stabbiliment permanenti fl-Istat Membru – Taxxa dovuta minn sussidjarja ta’ kumpannija mhux residenti – Għażla tal-forma ġuridika – Komparabbiltà tas-sitwazzjonijiet”
Fil-Kawża C‑436/23,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill- hof van beroep te Gent (il-Qorti tal-Appell ta’ Gand, il-Belġju), permezz ta’ deċiżjoni tat‑13 ta’ Ġunju 2023, li waslet fil-Qorti tal-Ġustizzja fit‑13 ta’ Lulju 2023, fil-proċedura
Belgische Staat/Federale Overheidsdienst Financiën
vs
Volvo Group Belgium
IL-QORTI TAL-ĠUSTIZZJA (Is-Sitt Awla),
komposta minn T. von Danwitz, Viċi President tal-Qorti tal-Ġustizzja, li qiegħed jaġixxi bħala President tas-Sitt Awla, A. Kumin u I. Ziemele (Relatriċi), Imħallfin,
Avukat Ġenerali: N. Emiliou,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għal Volvo Group Belgium NV, minn T. Lauwers, advocaat,
–
għall-Gvern Belġjan, minn S. Baeyens, A. De Brouwer u C. Pochet, bħala aġenti, assistiti minn T. Bricout u C. Decordier, advocaten,
–
għall-Kummissjoni Ewropea, minn A. Ferrand u W. Roels, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 49 TFUE.
2
Din it-talba tressqet fil-kuntest ta’ kawża bejn Belgische Staat/Federale Overheidsdienst Financiën (Stat Belġjan/Servizz Pubbliku Federali tal-Finanzi) u Volvo Group Belgium NV, sussidjarja ta’ kumpannija mhux residenti, stabbilita fil-Belġju, dwar il-konsegwenzi għal Volvo Group Belgium tal-leġiżlazzjoni nazzjonali li tikkonsisti fl-impożizzjoni ta’ fairness tax fuq is-sussidjarji residenti ta’ kumpanniji mhux residenti.
Il‑kuntest ġuridiku
Id‑dritt tal‑Unjoni
3
L-Artikolu 49 TFUE jipprevedi:
“Fil-qafas tad-dispożizzjonijiet ta’ hawn taħt ir-restrizzjonijiet għal-libertà ta’ l-istabbiliment ta’ ċittadini ta’ Stat Membru fit-territorju ta’ Stat Membru ieħor, għandhom jiġu projbiti. Tali projbizzjoni għandha testendi ruħha wkoll għal restrizzjonijiet fuq l-istabbiliment ta’ aġenziji, fergħat u sussidjarji, minn ċittadini ta’ Stat Membru stabbiliti fit-territorju ta’ Stat Membru ieħor.
Il-libertà ta’ l-istabbiliment tinkludi d-dritt li tibda u teżerċita attivitajiet bħala persuna li taħdem għal rasa, kif ukoll li tikkostitwixxi u tmexxi impriżi u b’mod partikolari kumpanniji li jaqgħu taħt it-tifsira tat-tieni subparagrafu ta’ l-Artikolu 54 taħt il-kondizzjonijiet stipulati fil-liġijiet tal-pajjiż ta’ l-istabbiliment, għaċ-ċittadini tiegħu stess, mingħajr preġudizzju għad-dispożizzjonijiet tal-Kapitolu dwar il-kapital.”
Id‑dritt Belġjan
4
Il-wetboek van de inkomstenbelastingen 1992 (il-Kodiċi dwar it-Taxxa fuq id-Dħul tal‑1992) ġie emendat bil-wet houdende diverse bepaligen (il-Liġi li Tistabbilixxi Diversi Dispożizzjonijiet), tat‑30 ta’ Lulju 2013 (Belgisch Staatsblad, l‑1 ta’ Awwissu 2013). Il-Kapitolu 15 ta’ din il-liġi jinkludi sezzjoni 2, li s-subsezzjoni tagħha 1 hija intitolata “Fairness Tax”. Din is-subsezzjoni hija magħmula mill-Artikoli 43 sa 51 tal-imsemmija liġi, li jemendaw l-Artikoli 198, 207, 218, 219ter, 233, 246, 275 u 463bis ta’ dan il-kodiċi.
5
Skont l-Artikolu 198(1) tal-code des impôts sur les revenus 1992, (il-Kodiċi dwar it-Taxxa fuq id-Dħul tal‑1992), kif ġie emendat permezz tal-loi portant des dispositions diverses (il-Liġi li Tistabbilixxi Diversi Dispożizzjonijiet tat‑30 ta’ Lulju 2013:‑
“Ma jitqisux spejjez tan-negozju:
1° it-taxxa fuq il-kumpanniji, inklużi l-valutazzjonijiet tat-taxxa separati dovuti taħt l-Artikoli 219bis sa 219ter, is-somom mħallsa għat-taxxa fuq il-kumpanniji u t-taxxa fuq id-dħul minn mobbli dovuta mid-debitur tad-dħul b’ħelsien lill-benefiċjarju bi ksur tal-Artikolu 261, iżda bl-esklużjoni tal-valutazzjoni tat-taxxa separata dovuta taħt l-Artikolu 219.”
6
It-tieni paragrafu tal-Artikolu 207 ta’ dan il-kodiċi jipprevedi:
“L-ebda wieħed minn dan it-tnaqqis jew kumpens bit-telf fir-rigward tal-perijodu taxxabbli ma jista’ jsir fuq il-parti tal-profitt li ġejja minn vantaġġi mhux normali jew mingħajr ħlas imsemmija fl-Artikolu 79, u lanqas fuq il-vantaġġi finanzjarji jew ta’ kwalunkwe natura oħra rċevuti, imsemmija fl-Artikolu 53, 24°, u lanqas fuq il-bażi tal-valutazzjoni tat-taxxa separata speċjali stabbilita fuq l-ispejjeż jew il-vantaġġi ta’ kwalunkwe natura, mhux iġġustifikati skont l-Artikolu 219, u lanqas fuq il-parti tal-profitti li huma allokati għall-ispejjeż imsemmija fl-Artikolu 198(1), 9° u 12°, u lanqas fuq il-parti tal-profitti li ġejjin min-nuqqas ta’ osservanza tar-raba’ subparagrafu tal-Artikolu 194quater(2) u l-applikazzjoni tal-Artikolu 194quater(4), u lanqas fuq il-valur miżjud imsemmi fl-Artikolu 217, 3°, u lanqas fuq id-dividendi msemmija fl-Artikolu 219ter.”
7
L-Artikolu 219ter tal-imsemmi kodiċi jipprevedi:
“§ 1   Għall-perijodu taxxabbli li matulu ġew imqassma dividendi fis-sens tal-ewwel paragrafu tal-Artikolu 18, 1° sa 2bis, valutazzjoni tat-taxxa separata hija stabbilita u kkalkolata skont id-dispożizzjonijiet tal-paragrafi li ġejjin iktar ’il quddiem.
Din il-valutazzjoni tat-taxxa separata hija indipendenti minn, u hija, fejn xieraq, komplementari għal taxxi oħra li huma dovuti taħt dispożizzjonijiet oħra ta’ dan il-kodiċi jew, fejn xieraq, fil-kuntest tal-implementazzjoni ta’ dispożizzjonijiet legali speċifiċi.
§ 2.   Il-bażi ta’ din il-valutazzjoni tat-taxxa separata hija kkostitwita mid-differenza pożittiva bejn, minn naħa, id-dividendi grossi, li ġew imqassma għall-perijodu ta’ taxxa u, min-naħa l-oħra, il-profitt taxxabbli finali, li effettivament huwa suġġett għar-rata ta’ taxxa fuq il-kumpanniji msemmija fl-Artikoli 215 u 216.
§ 3.   Il-bażi taxxabbli stabbilita b’dan il-mod titnaqqas mill-parti tad-dividendi mqassma li joriġinaw minn riżervi ntaxxati preċedentement, u mhux iktar tard milli fis-sena ta’ taxxa 2014. Għall-applikazzjoni ta’ dan it-tnaqqis, it-teħid inkunsiderazzjoni ta’ riżervi diġà ntaxxati jsir bi prijorità fuq ir-riżervi introdotti l-aħħar.
Għas-sena ta’ taxxa 2014, id-dividendi mqassma matul din is-sena ta’ taxxa ma jistgħu qatt jittieħdu inkunsiderazzjoni bħala li ġejjin minn riżervi ntaxxati għal din l-istess sena ta’ taxxa.
§ 4.   Il-bilanċ miksub jiġi mbagħad limitat skont perċentwali li tesprimi r-relazzjoni bejn:
–
minn naħa, bħala numeratur, it-tnaqqis effettivament imwettaq għal telf ittrasferit u għal kapital ta’ riskju għall-perijodu ta’ taxxa, u
–
min-naħa l-oħra, bħala denominatur, il-profitt taxxabbli tal-perijodu ta’ taxxa mingħajr ma jittieħdu inkunsiderazzjoni eżenzjonijiet fir-rigward ta’ deprezzament, dovuti u valur miżjud.
§ 5.   Il-bażi ddeterminata skont il-paragrafi preċedenti ma tista’ tiġi limitata jew imnaqqsa bl-ebda mod ieħor.
§ 6.   Il-valutazzjoni tat-taxxa separata tammonta għal 5 % tal-ammont ikkalkolat b’dan il-mod.
§ 7.   Il-kumpanniji li, abbażi tal-Artikolu 15 tal-Kodiċi tal-Kumpanniji, jitqiesu bħala kumpanniji żgħar għas-sena ta’ taxxa marbuta mal-perijodu taxxabbli li matulu jitqassmu d-dividendi, ma humiex suġġetti għall-imsemmija valutazzjoni.”
8
It-tielet paragrafu tal-Artikolu 233 tal-istess kodiċi jipprevedi:
“Minbarra dan, valutazzjoni tat-taxxa separata hija stabbilita skont ir-regoli previsti fl-Artikolu 219b. Għall-applikazzjoni ta’ din il-miżura, f’dak li jirrigwarda l-istabbilimenti Belġjani, ‘dividendi mqassma’ tfisser il-parti tad-dividendi grossi mqassma mill-kumpannija li tikkorrispondi għall-parti pożittiva tal-profitt kontabbli tal-istabbiliment Belġjan fil-profitt kontabbli globali tal-kumpannija.”
Il‑kawża prinċipali u d‑domanda preliminari
9
Matul l‑2015 u l‑2016, Volvo Group Belgium kienet suġġetta għal valutazzjonijiet separati tat-taxxa fuq il-kumpanniji li jammontaw għal EUR 1 056 466.18, li minnhom EUR 1 052 467.14 kienu ġejjin mill-fairness tax, għas-sena ta’ taxxa 2015 u għal ammont ta’ EUR 773 573.17, li minnhom EUR 769 88.87 kienu ġejjin mill-fairness tax, għas-sena ta’ taxxa 2016.
10
Matul l‑2016, din il-kumpannija ressqet ilmenti kontra d-deċiżjonijiet li kienu stabbilixxew dawn il-valutazzjonijiet separati tat-taxxa separati billi sostniet li l-fairness tax kienet tmur kontra r-regoli tad-dritt Ewropew, kontra l-ftehimiet intiżi sabiex tiġi eliminata t-taxxa doppja kif ukoll kontra l-Kostituzzjoni Belġjana. F’dan ir-rigward, hija osservat li f’dak iż-żmien kien pendenti rikors għal annullament quddiem il-Grondwettelijk Hof (il-Qorti Kostituzzjonali, il-Belġju) u li kienu saru domandi preliminari minn din tal-aħħar lill-Qorti tal-Ġustizzja dwar il-fairness tax u l-kompatibbiltà tagħha mal-libertà ta’ stabbiliment stabbilita fl-Artikolu 49 TFUE.
11
Permezz ta’ sentenza tal‑1 ta’ Marzu 2018 tal-Grondwettelijk Hof (il-Qorti Kostituzzjonali), id-dispożizzjonijiet dwar il-fairness tax, jiġifieri l-Artikoli 43 sa 49 u l-ewwel u t-tieni paragrafu tal-Artikolu 51 tal-Liġi li Tistabbilixxi Diversi Dispożizzjonijiet, tat‑30 ta’ Lulju 2013, ġew annullati. Wara din is-sentenza, l-ilmenti mressqa minn Volvo Group Belgium ġew miċħuda bħala infondati permezz ta’ deċiżjonijiet tad‑9 ta’ Diċembru 2019, fid-dawl taż-żamma, minn din l-aħħar qorti, tal-effetti tad-dispożizzjonijiet annullati għas-snin ta’ taxxa 2014 sa 2018.
12
Fit‑12 ta’ Frar 2020, Volvo Group Belgium ressqet kawża quddiem ir-rechtbank van eerste aanleg Oost-Vlaanderen, afdeling Gent (il-Qorti tal-Ewwel Istanza ta’ Flanders tal-Lvant, Diviżjoni ta’ Gent, il-Belġju), li, permezz ta’ sentenza tal‑4 ta’ Frar 2022, annullat id-deċiżjonijiet li kienu stabbilixxew il-valutazzjonijiet separati tat-taxxa fuq il-kumpanniji għas-snin ta’ taxxa 2015 u 2016 sa fejn dawn kienu jimponu fairness tax fuq Volvo Group Belgium.
13
Huwa kontra din is-sentenza li l-Istat Belġjan/Servizz Pubbliku Federali tal-Finanzi appella quddiem il-hof van beroep te Gent (il-Qorti tal-Appell ta’ Gent, il-Belġju), li hija l-qorti tar-rinviju.
14
Il-qorti tar-rinviju tistaqsi dwar jekk id-deċiżjoni tal-Grondwettelijk Hof (il-Qorti Kostituzzjonali) li żżomm l-effetti tad-dispożizzjonijiet tal-Liġi li Tistabbilixxi Diversi Dispożizzjonijiet tat‑30 ta’ Lulju 2013, li hija kienet annullat tippreġudikax il-libertà ta’ stabbiliment stabbilita fl-Artikolu 49 TFUE sa fejn din id-deċiżjoni tapplika biss għas-sussidjarji ta’ kumpanniji mhux residenti, filwaqt li l-kumpanniji mhux residenti li għandhom stabbiliment permanenti fil-Belġju ma humiex ikkonċernati minn din iż-żamma u ma humiex, konsegwentement, suġġetti għall-fairness tax.
15
F’dawn iċ-ċirkustanzi, il-hof van beroep te Gent (il-Qorti tal-Appell ta’Gent) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“L-Artikolu 49 TFUE għandu jiġi interpretat fis-sens li jipprekludi leġiżlazzjoni nazzjonali, bħal dik li qiegħda tiġi kkontestata quddiem il-qorti nazzjonali (jiġifieri l-leġiżlazzjoni nazzjonali li ġiet annullata mill-Grondwettelijk Hof (il-Qorti Kostituzzjonali, il-Belġju) iżda li l-effetti tagħha nżammu fis-seħħ, bi ksur madankollu tal-libertà ta’ stabbiliment b’tali mod li l-leġiżlazzjoni nazzjonali miżmuma fis-seħħ għandha titħalla mhux applikata fir-rigward tal-profitti mqassma minn kumpanniji stabbiliti fi Stat Membru ieħor bi stabbiliment permanenti Belġjan), u li tipprovdi li
–
taxxa hija dovuta fuq it-tqassim ta’ profitti li ma kinux ġew inklużi fir-riżultat [profitti] finalment taxxabbli ta’ kumpannija residenti li fir-rigward tagħha kumpannija stabbilita fi Stat Membru ieħor teżerċita influwenza fuq il-ġestjoni tagħha ta’ natura tali li tippermettilha tiddetermina l-attivitajiet tagħha,
–
filwaqt li din it-taxxa ma hijiex dovuta fuq il-profitti inkwistjoni meta din il-kumpannija stabbilita fi Stat Membru ieħor teżerċita l-attivitajiet tagħha fil-Belġju permezz ta’ stabbiliment permanenti jew ta’ fergħa?”
Fuq id‑domanda preliminari
16
Permezz tad-domanda preliminari tagħha, il-qorti tar-rinviju tistaqsi, essenzjalment, jekk l-Artikolu 49 TFUE għandux jiġi interpretat fis-sens li jipprekludi leġiżlazzjoni ta’ Stat Membru, li permezz tagħha sussidjarja residenti ta’ kumpannija mhux residenti tkun suġġetta għal taxxa msejħa “fairness tax” li tirrigwarda t-tqassim ta’ profitti li, minħabba l-użu ta’ ċerti vantaġġi fiskali previsti mis-sistema fiskali nazzjonali, ma jkunux jinsabu fil-profitti taxxabbli finali ta’ din is-sussidjarja, filwaqt li kumpannija mhux residenti li teżerċita attività ekonomika f’dan l-Istat Membru permezz ta’ stabbiliment permanenti jew fergħa ma tkunx suġġetta għal din it-taxxa.
17
Preliminarjament, għandu jiġi rrilevat li l-Gvern Belġjan jindika, fl-osservazzjonijiet bil-miktub tiegħu, li, b’differenza minn dak li ssostni l-qorti tar-rinviju, iż-żamma tal-effetti tal-fairness tax deċiża mill-Grondwettelijk Hof (il-Qorti Kostituzzjonali) tista’ tikkonċerna mhux biss is-sussidjarji tal-kumpanniji mhux residenti iżda wkoll l-istabbilimenti permanenti ta’ dawn tal-aħħar. Fil-fatt, din il-qorti żammet il-fairness tax għas-snin ta’ taxxa 2014 sa 2018 b’mod ġenerali, bl-unika eċċezzjoni tkun is-sitwazzjoni li fiha sussidjarja barranija tqassam profitti lil kumpannija omm Belġjana li tidħol fil-kamp ta’ applikazzjoni tad-Direttiva tal-Kunsill 2011/96/UE tat‑30 ta’ Novembru 2011 dwar is-sistema komuni tat-tassazzjoni li tapplika fil-każ tal-kumpanniji prinċipali [omm] u sussidjarji ta’ Stati Membri differenti (ĠU 2011, L 345 p. 8).
18
F’dan ir-rigward, hija l-qorti tar-rinviju li għandha tivverifika l-portata tad-deċiżjoni ta’ żamma tal-effetti tal-fairness tax meħuda mill-Grondwettelijk Hof (il-Qorti Kostituzzjonali). Madankollu, ma huwiex l-obbligu tal-Qorti tal-Ġustizzja, fil-kuntest tas-sistema ta’ kooperazzjoni ġudizzjarja stabbilita fl-Artikolu 267 TFUE, li tivverifika jew li tqiegħed inkwistjoni l-eżattezza tal-interpretazzjoni tad-dritt nazzjonali magħmula mill-qorti nazzjonali, peress li din l-interpretazzjoni taqa’ fil-kompetenza esklużiva ta’ din tal-aħħar. B’hekk, il-Qorti tal-Ġustizzja għandha, meta tkun adita b’talba għal deċiżjoni preliminari minn qorti nazzjonali, iżżomm mal-interpretazzjoni tad-dritt nazzjonali kif tkun ġiet esposta mill-imsemmija qorti (ara, f’dan is-sens, is-sentenza tas‑27 ta’ Ottubru 2022, Instituto do Cinema e do Audiovisual, C‑411/21, EU:C:2022:836, punti 16 u l-ġurisprudenza ċċitatata).
19
B’hekk, fil-kuntest tal-eżami tad-domanda preliminari u konformement mal-interpretazzjoni pprovduta mill-qorti tar-rinviju, wieħed għandu jitlaq mill-premessa li ż-żamma tal-effetti tal-fairness tax ma tapplikax għall-istabbilimenti permanenti tal-kumpanniji mhux residenti iżda biss għas-sussidjarji ta’ dawn tal-aħħar, bħal Volvo Group Belgium.
20
Il-libertà ta’ stabbiliment li l-Artikolu 49 TFUE jirrikonoxxi liċ-ċittadini tal-Unjoni Ewropea, tinkludi għalihom l-aċċess għall-attivitajiet mhux imħallsa u l-eżerċizzju tagħhom kif ukoll il-kostituzzjoni u l-amministrazzjoni ta’ impriżi taħt l-istess kundizzjonijiet bħal dawk iddefiniti mil-leġiżlazzjoni tal-Istat Membru ta’ stabbiliment għaċ-ċittadini tiegħu stess. Din tinkludi, skont l-Artikolu 54 TFUE, fir-rigward tal-kumpanniji stabbiliti skont il-liġijiet ta’ Stat Membru u li jkollhom l-uffiċċju rreġistrat jew it-tmexxija ċentrali jew is-sede prinċipali tagħhom ġewwa l-Unjoni, id-dritt li jeżerċitaw l-attività tagħhom fl-Istat Membru kkonċernat permezz ta’ sussidjarja, ta’ fergħa jew ta’ (sentenza tas‑17 ta’ Mejju 2017, X, C‑68/15, EU:C:2017:379, punt 39 u l-ġurisprudenza ċċitata).
21
Fir-rigward tas-sede ta’ kumpannija, fis-sens tal-Artikolu 54TFUE, din isservi sabiex tiġi ddeterminata, bħan-nazzjonalità tal-persuni fiżiċi, ir-rabta ta’ din il-kumpannija mal-ordinament ġuridiku ta’ Stat. B’hekk, l-applikazzjoni ta’ leġiżlazzjoni fiskali nazzjonali, bħal dik inkwistjoni fil-kawża prinċipali għal kumpannija residenti, inkluża sussidjarja residenti ta’ kumpannija mhux residenti, minn naħa, u għal fergħa jew stabbiliment permanenti ta’ kumpannija mhux residenti, min-naħa l-oħra, tikkonċerna t-trattament fiskali ta’ kumpannija residenti u ta’ kumpannija mhux residenti, rispettivament (ara, f’dan is-sens, is-sentenza tal‑21 ta’ Diċembru 2023, Cofidis, C‑340/22, EU:C:2023:1019, punt 36 u l-ġurisprudenza ċċitata).
22
Hekk kif jirriżulta mit-tieni sentenza tal-ewwel paragrafu tal-Artikolu 49 KE, possibbiltà espressa hija prevista għall-operaturi ekonomiċi li jagħżlu b’mod ħieles il-forma ġuridika approprjata għall-eżerċizzju tal-attivitajiet tagħhom fi Stat Membru ieħor. Din l-għażla libera ma għandhiex tkun limitata minn dispożizzjonijiet fiskali diskriminatorji (sentenza tal‑21 ta’ Diċembru 2023, Cofidis, C‑340/22, EU:C:2023:1019, punt 38 u l-ġurisprudenza ċċitata).
23
Il-libertà ta’ għażla tal-forma legali xierqa għall-eżerċizzju ta’ attivitajiet fi Stat Membru ieħor għandha għaldaqstant, b’mod partikolari, l-għan li tippermetti lill-kumpanniji li għandhom is-sede tagħhom fi Stat Membru li jiftħu fergħa fi Stat Membru ieħor sabiex jeżerċitaw fih l-attivitajiet tagħhom taħt l-istess kundizzjonijiet bħal dawk li japplikaw għas-sussidjarji (sentenzi tat‑23 ta’ Frar 2006, CLT-UFA, C‑253/03, EU:C:2006:129, punt 15, u tas‑6 ta’ Settembru 2012, Philips Electronics UK, C‑18/11, EU:C:2012:532, punt 14 u l-ġurisprudenza ċċitata, kif ukoll tal‑21 ta’ Diċembru 2023, Cofidis, C‑340/22, EU:C:2023:1019, punt 39).
24
Issa, skont ġurisprudenza stabbilita, għandhom jitqiesu li huma restrizzjonijiet għal-libertà ta’ stabbiliment il-miżuri kollha li jipprojbixxu, jostakolaw jew irendu inqas attraenti l-eżerċizzju tal-libertà ggarantita fl-Artikolu 49 TFUE (sentenza tas‑7 ta’ Settembru 2017, Eqiom u Enka, C‑6/16, EU:C:2017:641, punt 54 kif ukoll il-ġurisprudenza ċċitata).
25
F’dak li jirrigwarda b’mod iktar partikolari d-dispożizzjonijiet fiskali, mill-ġurisprudenza tal-Qorti tal-Ġustizzja jirriżulta li huwa kull Stat Membru li għandu jorganizza, filwaqt li josserva d-dritt tal-Unjoni, is-sistema fiskali tiegħu rigward it-tassazzjoni ta’ profitti, sakemm tali profitti jkunu jaqgħu taħt il-ġurisdizzjoni fiskali tal-Istat Membru kkonċernat. Minn dan jirriżulta li l-Istat Membru ospitanti huwa liberu li jiddetermina l-fatt taxxabbli, il-bażi taxxabbli kif ukoll ir-rata ta’ tassazzjoni li japplikaw għad-diversi forom ta’ stabbiliment tal-kumpanniji li joperaw f’dan l-Istat Membru, sakemm il-kumpanniji mhux residenti jingħataw trattament li ma jkunx diskriminatorju meta mqabbel ma’ dak tal-istabbilimenti nazzjonali komparabbli (sentenza tas‑17 ta’ Mejju 2017, X, C‑68/15, EU:C:2017:379, punt 41 u l-ġurisprudenza ċċitata).
26
F’dan il-każ, bla ħsara għal verifika li għandha ssir mill-qorti tar-rinviju, id-deċiżjoni li jinżammu l-effetti tal-fairness tax taffettwa lill-kumpanniji mhux residenti sa fejn dawn jeżerċitaw l-attivitajiet ekonomiċi tagħhom fil-Belġju permezz ta’ sussidjarja u mhux permezz ta’ stabbiliment permanenti jew ta’ fergħa. B’hekk jidher li ż-żamma tal-effetti tal-fairness tax ma tippermettix lis-sussidjarji tal-kumpanniji mhux residenti jeżerċitaw l-attivitajiet tagħhom fl-istess kundizzjonijiet bħal dawk li japplikaw għall-istabbilimenti permanenti ta’ tali kumpanniji, b’tali mod li, fid-dawl tal-leġiżlazzjoni nazzjonali, dawn tal-ewwel huma żvantaġġati meta mqabbla ma’ dawk tat-tieni.
27
F’dawn iċ-ċirkustanzi, tali deċiżjoni ta’ żamma tista’ tirrendi inqas attraenti, għall-kumpanniji li għandhom is-sede tagħhom fi Stat Membru ieħor, l-eżerċizzju tal-attivitajiet tagħhom fil-Belġju permezz ta’ sussidjarja (ara, f’dan is-sens, is-sentenza tas‑7 ta’ Settembru 2017, Eqiom u Enka, C‑6/16, EU:C:2017:641, punti 55 u 56).
28
Issa, differenza fit-trattament ta’ natura li tillimita l-għażla libera tal-forma ġuridika xierqa għall-eżerċizzju ta’ attività fi Stat Membru ieħor, fis-sens tal-ġurisprudenza mfakkra fil-punt 22 ta’ din is-sentenza, tista’ tikkostitwixxi restrizzjoni għal-libertà ta’ stabbiliment iggarantita fl-Artikoli 49 u 54 TFUE (ara, f’dan is-sens, is-sentenza tal‑21 ta’ Diċembru 2023, Cofidis, C‑340/22, EU:C:2023:1019, punt 47).
29
Sabiex din id-differenza fit-trattament tkun kompatibbli mad-dispożizzjonijiet tat-Trattat dwar il-libertà ta’ stabbiliment, huwa meħtieġ, skont ġurisprudenza stabbilita, li din tkun tikkonċerna sitwazzjonijiet li ma humiex oġġettivament komparabbli jew li tkun iġġustifikata minn raġuni imperattiva ta’ interess ġenerali (sentenzi tat‑2 ta’ Settembru 2015, Groupe Steria, C‑386/14, EU:C:2015:524, punt 21 kif ukoll tal‑21 ta’ Diċembru 2023, Cofidis, C‑340/22, EU:C:2023:1019, punt 48 u l-ġurisprudenza ċċitata).
30
Fir-rigward tal-komparabbiltà oġġettiva ta’ sitwazzjonijiet, mill-ġurisprudenza tal-Qorti tal-Ġustizzja jirriżulta li din hija kwistjoni ta’ paragun ta’ sitwazzjoni transkonfinali ma’ sitwazzjoni interna. Sabiex issir distinzjoni bejn sitwazzjoni transkonfinali u sitwazzjoni interna, għandu jsir riferiment għas-sede tal-kumpanniji inkwistjoni, li, kif ġie rrilevat fil-punt 21 ta’ din is-sentenza, iservi sabiex tiġi ddeterminata r-rabta ta’ kumpannija mal-ordinament ġuridiku ta’ Stat. Għaldaqstant, l-applikazzjoni ta’ leġiżlazzjoni fiskali nazzjonali, bħal dik inkwistjoni fil-kawża prinċipali, għal sussidjarja residenti ta’ kumpannija mhux residenti, minn naħa, u għal stabbiliment permanenti residenti ta’ tali kumpannija, min-naħa l-oħra, tikkonċerna t-trattament fiskali, rispettivament, ta’ kumpannija residenti u ta’ kumpannija mhux resident (ara, f’dan is-sens, is-sentenza tas‑17 ta’ Mejju 2017, X, C‑68/15, EU:C:2017:379, punti 35 u 36 kif ukoll il-ġurisprudenza ċċitata).
31
Dan il-paragun oġġettiv isir billi jittieħed inkunsiderazzjoni l-għan imfittex mil-leġiżlazzjoni fiskali nazzjonali inkwistjoni (ara, f’dan is-sens, is-sentenza tas‑17 ta’ Mejju 2017, X, C‑68/15, EU:C:2017:379, punt 51 u l-ġurisprudenza ċċitata).
32
F’dan ir-rigward, il-Qorti tal-Ġustizzja rrilevat dan li ġej, f’dak li jirrigwarda l-komparabbiltà tas-sitwazzjonijiet u l-għan imfittex mil-leġiżlazzjoni Belġjana dwar il-fairness tax, kif kienet fis-seħħ dak iż-żmien. Fir-rigward ta’ leġiżlazzjoni fiskali tal-Istat Membru ospitanti intiża sabiex jiġi evitat li l-profitti ġġenerati f’dan l-Istat, minħabba l-użu ta’ ċerti vantaġġi fiskali previsti mis-sistema fiskali nazzjonali, jitqassmu mingħajr ma jkunu ġew intaxxati fir-rigward tal-persuna taxxabbli, is-sitwazzjoni ta’ persuna taxxabbli mhux residenti li teżerċita attività ekonomika fl-imsemmi Stat Membru permezz ta’ stabbiliment permanenti hija komparabbli għal dik ta’ kontribwent residenti. Fil-fatt, fiż-żewġ każijiet, din il-leġiżlazzjoni fiskali hija intiża sabiex tippermetti lil dan l-istess Stat jeżerċita s-setgħa ta’ tassazzjoni tiegħu fuq il-profitti li jaqgħu taħt il-ġurisdizzjoni fiskali tiegħu (sentenza tas‑17 ta’ Mejju 2017, X, C‑68/15, EU:C:2017:379, punt 52 u l-ġurisprudenza ċċitata).
33
Issa, fil-kawża prinċipali, l-istabbilimenti permanenti u l-fergħat tal-kumpanniji mhux residenti ma humiex suġġetti għall-fairness tax.
34
Minn dan isegwi li, fil-kuntest tad-deċiżjoni ta’ żamma tal-effetti tal-fairness tax, kif interpretata mill-qorti tar-rinviju, ir-Renju tal-Belġju ma għadux jeżerċita s-setgħa ta’ tassazzjoni tiegħu fuq il-profitti tal-istabbilimenti permanenti jew tal-fergħat tal-kumpanniji mhux residenti. Għaldaqstant, dawn il-kumpanniji mhux residenti ma jinsabux f’sitwazzjoni paragunabbli għal dik tal-kumpanniji residenti, bħal sussidjarja ta’ kumpannija mhux residenti.
35
Konsegwentement, f’sitwazzjoni bħal dik inkwistjoni fil-kawża prinċipali, ebda restrizzjoni għal-libertà ta’ stabbiliment iggarantita fl-Artikoli 49 u 54 TFUE ma tista’ tiġi kkonstatata.
36
Fid-dawl ta’ dawn il-kunsiderazzjonijiet preċedenti kollha, ir-risposta għad-domanda preliminari għandha tkun li l-Artikolu 49 TFUE għandu jiġi interpretat fis-sens li ma jipprekludix il-leġiżlazzjoni ta’ Stat Membru, li permezz tagħha sussidjarja residenti ta’ kumpannija mhux residenti tkun suġġetta għal taxxa msejħa “fairness tax” li tirrigwarda t-tqassim ta’ profitti li, minħabba l-użu ta’ ċerti vantaġġi fiskali previsti mis-sistema fiskali nazzjonali, ma jkunux jinsabu fil-profitti taxxabbli finali ta’ din is-sussidjarja, filwaqt li kumpannija mhux residenti li teżerċita attività ekonomika f’dan l-Istat Membru permezz ta’ stabbiliment permanenti jew fergħa ma tkunx suġġetta għal dik it-taxxa.
Fuq l‑ispejjeż
37
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Is-Sitt Awla) taqta’ u tiddeċiedi:
L-Artikolu 49 TFUE għandu jiġi interpretat fis-sens li ma jipprekludix il-leġiżlazzjoni ta’ Stat Membru, li permezz tagħha sussidjarja residenti ta’ kumpannija mhux residenti tkun suġġetta għal taxxa msejħa “fairness tax” li tirrigwarda t-tqassim ta’ profitti li, minħabba l-użu ta’ ċerti vantaġġi fiskali previsti mis-sistema fiskali nazzjonali, ma jkunux jinsabu fil-profitti taxxabbli finali ta’ din is-sussidjarja, filwaqt li kumpannija mhux residenti li teżerċita attività ekonomika f’dan l-Istat Membru permezz ta’ stabbiliment permanenti jew fergħa ma tkunx suġġetta għal din it-taxxa.
Firem
(
*1
)	Lingwa tal-kawża: l-Olandiż.